Ο κανονισμός θεσπίζει κανόνες αναφορικά με τον τρόπο που θα πρέπει να συλλέγονται τα στατιστικά στοιχεία και να παρουσιάζονται οι στατιστικές στους τομείς της δημόσιας υγείας και της υγείας και ασφάλειας στην εργασία, με στόχο την παροχή συγκρίσιμων στοιχείων σε όλα τα κράτη μέλη της Ευρωπαϊκής Ένωσης (ΕΕ). Το γεγονός αυτό θα βοηθήσει την ΕΕ να διαμορφώσει μια αποτελεσματική πολιτική για τη δημόσια υγεία και να υποστηρίξει εθνικές στρατηγικές σε αυτόν τον τομέα. Τα στατιστικά δεδομένα που συλλέγονται από τα κράτη μέλη, το Λιχτενστάιν, την Ισλανδία και τη Νορβηγία αποστέλλονται στην Eurostat, τη στατιστική υπηρεσία της ΕΕ. Τα στατιστικά δεδομένα που συλλέγονται αφορούν τα ακόλουθα θέματα. Υγεία και παράγοντες που την επηρεάζουν: αντιλήψεις για την υγεία· σωματική και διανοητική λειτουργία και αναπηρία· ποσοστά* νοσηρότητας ανά διάγνωση· ατυχήματα και τραυματισμοί· τρόπος ζωής (σωματική δραστηριότητα, διατροφή, κάπνισμα, κατανάλωση οινοπνεύματος, χρήση ναρκωτικών κ.λπ.) και περιβαλλοντικοί, κοινωνικοί και επαγγελματικοί παράγοντες· πρόσβαση σε υπηρεσίες υγειονομικής περίθαλψης και χρήση τους· δημογραφικές και κοινωνικοοικονομικές πληροφορίες σχετικά με τα μεμονωμένα άτομα. Υγειονομική περίθαλψη: υποδομές· ανθρώπινο δυναμικό· κόστος και χρηματοδότηση. Αιτίες θανάτου: χαρακτηριστικά του αποθανόντος· περιοχή· υποκείμενες αιτίες θανάτου. Εργατικά ατυχήματα, επαγγελματικές ασθένειες και άλλα προβλήματα υγείας που συνδέονται με την εργασία: το άτομο που έχει το πρόβλημα· ο τραυματισμός ή η ασθένεια, και ο βαθμός σοβαρότητας· η επιχείρηση και ο χώρος εργασίας· αίτια και εμπλεκόμενοι παράγοντες. Μετά τον κανονισμό (ΕΚ) αριθ. 1338/2008 εκδόθηκαν διάφοροι εκτελεστικοί κανονισμοί, οι οποίοι θεσπίζουν πιο λεπτομερείς κανόνες και διαδικασίες σχετικά με άλλες πτυχές της συλλογής στατιστικών δεδομένων στον τομέα της υγείας. Κανονισμός (ΕΕ) αριθ. 328/2011. Υποκείμενες αιτίες θανάτων και θνησιγενειών σε κάθε κράτος μέλος. Κανονισμός (ΕΕ) αριθ. 349/2011. Συλλογή στατιστικών για τα εργατικά ατυχήματα. Κανονισμός (ΕΕ) αριθ. 141/2013. Στατιστικές που βασίζονται στην ευρωπαϊκή έρευνα για την υγεία βάσει ερωτηματολογίου (EHIS). Κανονισμός (ΕE) 2015/359. Παραγωγή στατιστικών για τις δαπάνες και τη χρηματοδότηση της υγειονομικής περίθαλψης (για την περίοδο αναφοράς 2014-2020). Κανονισμός (ΕE) 2018/255. Στατιστικές που βασίζονται στην EHIS. Κανονισμός (ΕE) 2021/1901. Παραγωγή στατιστικών για τις δαπάνες και τη χρηματοδότηση της υγειονομικής περίθαλψης (με πρώτο έτος αναφοράς το 2021). Κανονισμός (ΕΕ) 2022/2294. Παραγωγή στατιστικών για τις υποδομές υγειονομικής περίθαλψης, το ανθρώπινο δυναμικό υγειονομικής περίθαλψης και τη χρήση υπηρεσιών υγειονομικής περίθαλψης.